送交代王公輔
作者：洪咨夔
朝代：宋

paragraphs: 興州乳臭腥紅袍，萬馬夾擁橫磨刀。
奴顔婢舌競勸進，羅拜狗彘護優猱。
漢家衣冠餘兩豪，却立渠肯汙腥臊。
傳呼趣拜聲色厲，一已俛首昂其尻。
獨君此膝竟不屈，男兒等死輕鴻毛。
群憸相顧重太息，我輩天地焉能逃。
安西樓碑字如斗，勳名爛熳官稱高。
若爲龍州易萬州，雙鬢如雪風騷騷。
君不見義不帝秦魯仲連，何曾黄金橫带後部鼓吹前騂旄。